b"\n_START_ARTICLE_\nIransko-ira\xc5\xa1ka vojna\n_START_SECTION_\nOzadje konflikta\n_START_PARAGRAPH_\nIransko-ira\xc5\xa1ka vojna je bila predvsem vojna za premo\xc4\x8d v perzijskem zalivu, vendar korenine spora le\xc5\xbeijo nekaj stoletij nazaj v preteklosti in se skrivajo v sporih med Mezopotamijo (dana\xc5\xa1nje obmo\xc4\x8dje Iraka) in Perzijo (dana\xc5\xa1nje obmo\xc4\x8dje Irana)._NEWLINE_Pred \xc5\xa1irjenjem osmanskega cesarstva so deli dana\xc5\xa1njega Iraka spadali pod Perzijo, ki je bila takrat pod vlado dinastije Aq Qoyunlu. Murad IV. (osmanski cesar) je leta 1638 aneksiral (priklju\xc4\x8dil) obmo\xc4\x8dje dana\xc5\xa1nje Iraka. Perzijski cesar Safi I. ni ve\xc4\x8d imel dovolj mo\xc4\x8di, da bi to prepre\xc4\x8dil in tako se je za\xc4\x8del dolgo \xc4\x8dasa trajajo\xc4\x8di mejni konflikt. Med letoma 1555 in 1918 sta Tur\xc4\x8dija in Perzija podpisale \xc5\xa1tevilne obmejne sporazume. Moderni Irak je nato nastal s pomo\xc4\x8djo britanskega vpliva po kon\xc4\x8dnem sesutju osmanskega cesarstva in podedoval mejne spore razpadle dr\xc5\xbeave.\n_START_SECTION_\nSpor za provinco Kuzestan\n_START_PARAGRAPH_\nNatan\xc4\x8den izvor iransko-ira\xc5\xa1ke vojne le\xc5\xbei v boju za premo\xc4\x8d v z zemeljskimi viri bogati provinci Kuzestan. V zgodovini je bil Kuzestan neodvisno, nesemitsko kraljestvo z glavnim mestom Susa._NEWLINE_Ko je Abd al-Karim Qasim prevzel oblast v Iraku, je decembra 1959 razglasil, da so Ira\xc4\x8dani nezadovoljni ob izgubi te z nafto bogate province. Irak je za\xc4\x8del kazati interese v Kuzestanu in jih je nato tudi uradno predstavil na zasedanju Arabske lige. Uspeha ni bilo. Po smrti egip\xc4\x8danskega predsednika Gamala Abdela Nasserja in po vzponu Ba'ath stranke je Irak iskal svojo vlogo kot vodja arabskega sveta._NEWLINE_1969 je ira\xc5\xa1ki namestnik predsednika vlade razglasil, da se spor z Iranom vrti okoli province Kuzestan. Ira\xc5\xa1ke radijske postaje so nato za\xc4\x8dele oddajati tudi v Kuzestanu in za\xc4\x8deli \xc5\xa1iriti propagando, s katero so za\xc4\x8deli izzivati iranske Arabce, naj se uprejo iranski vladi. Televizijske postaje iz Base so kazale Kuzestan kot novo ira\xc5\xa1ko provinco z imenom Nasiriyyah in vsa iranska mesta so dobila nova arabska imena._NEWLINE_1971 je Irak prekinil vsakr\xc5\xa1en diplomatski stik z Iranom. Prito\xc5\xbebe arabske lige in OZN so ostale nesli\xc5\xa1ane in Irak je iz dr\xc5\xbeave izgnal 70,000 Irancev.\n_START_SECTION_\nMejna reka \xc5\xa0at al-Arab\n_START_PARAGRAPH_\nEna izmed to\xc4\x8dk spora med dr\xc5\xbeavama je bila tudi pravica plovbe na mejni reki \xc5\xa0at al-Arab (iransko: Arvand Rud), ki je bil za obe dr\xc5\xbeavi pomembna transportna pot za izvoz nafte. Leta 1975 je ameri\xc5\xa1ki zunanji minister Henry Kissinger podprl perzijskega Mohammada Reza Pahlavija, ko je ta zahteval pravice nad reko, ki je bilo ob tem \xc4\x8dasu pod ira\xc5\xa1ko kontrolo. Kratek \xc4\x8das po tem sta Irak in Iran podpisala Al\xc5\xbeirski sporazum, kjer je Irak Iranu dovolil uporabo reke in tudi privolil v druge ugodnosti, v nasprotju pa je hotel dose\xc4\x8di normalizacijo stanja. Leta 1980 je Irak od tega sporazuma enostransko odstopil._NEWLINE_Odnosi med dr\xc5\xbeavama so se zaostrili po islamski revoluciji v Iranu, zaradi \xc4\x8desar je Sadam Husein za\xc4\x8del z nacionalisti\xc4\x8dno propagando proti Iranu. Nekaj mesecev pred samim za\xc4\x8detkom vojne so teroristi, ki jih je subvencioniral Irak, napadli iransko ambasado v Londonu, ki jo je nato osvobodila enota SAS v operaciji Nimrod.\n_START_SECTION_\nMo\xc4\x8dan Irak, \xc5\xa1ibek Iran\n_START_PARAGRAPH_\nSadam Husein je hotel iz svoje dr\xc5\xbeave narediti pomembno regionalno silo in uspe\xc5\xa1na zasedba Irana bi iz Iraka naredila dominantno mo\xc4\x8d v Perzijskem zalivu. Ta cilj ni bil tako nedosegljiv, saj je bil Iran precej oslabljen zaradi \xc5\xa1tevilnih aretacij in eksekucij visokega voja\xc5\xa1kega osebja ter tudi zaradi pomanjkanja delov za oro\xc5\xbeje, saj je bila ve\xc4\x8dina opreme ameri\xc5\xa1ke. Iranski mo\xc5\xbeje so bili predani, vendar slabo opremljeni, medtem ko je Irak u\xc5\xbeival diplomatsko, voja\xc5\xa1ko in ekonomsko podporo Sovjetske zveze in ZDA ter ve\xc4\x8dine zahodnih dr\xc5\xbeav. Poleg tega je Irak dobil denarno podporo od Kuvajta in Saudove Arabije, a tudi Evropa (predvsem Francija in Nem\xc4\x8dija) ter ZDA so se postavile na stran Iraka in ga opremljale z oro\xc5\xbejem in znanjem._NEWLINE_Povod za izbruh vojne so bile posledice islamske revolucije iz leta 1979, ki se je zgodila v Iranu. Ajatola Homeini je grozil, da bo revolucijo raz\xc5\xa1iril na cel bli\xc5\xbenji vzhod, \xc4\x8deprav Iran za to voja\xc5\xa1ko ni bil ve\xc4\x8d sposoben. Upali so, da se bodo \xc5\xa0iiti v Iraku, Kuvajtu in Saudovi Arabiji po iranskem vzoru uprli vladam v teh dr\xc5\xbeavah. Sadam Husein je bil pa druga\xc4\x8de prepri\xc4\x8dan, da bodo iranski suniti raje sledili mo\xc4\x8dnemu sunitskemu Iraku kot Iranu, ki so ga dominirali \xc5\xa0iiti. V vojno sta tako obe dr\xc5\xbeavi vstopili v veri, da se bo jug druge dr\xc5\xbeave pridru\xc5\xbeil njihovim naporom, kar se potem ni zgodilo.\n_START_SECTION_\nPotek vojne\n_START_PARAGRAPH_\nIra\xc5\xa1ka operacija, ki so jo podprle tudi ZDA, ki so po padcu \xc5\xa1aha \xc5\xbeelele destabilizirati Islamsko republiko Iran, naj bi osvojila obmo\xc4\x8dje okrog reke \xc5\xa0at al-Arab, tri otoke v Perzijskem zalivu, osvojila iransko provinco Kuzestan in z oblasti vrgla islamski re\xc5\xbeim v Teheranu oziroma vsaj zaustavila \xc5\xa1irjenje islamske revolucije._NEWLINE_Vojna se je za\xc4\x8dela 22. septembra 1980, ko je ira\xc5\xa1ko letalstvo brez ve\xc4\x8djih uspehov napadlo iranska letali\xc5\xa1\xc4\x8da, saj so Iranci letala pravo\xc4\x8dasno umaknili v bunkerje. Naslednji dan so za\xc4\x8deli s kopensko ofenzivo s \xc5\xa1estimi divizijami, katerih glavna naloga je bila osvojitev province Kuzestan ter osvojitev strate\xc5\xa1ko pomembnih mest Abadan in Horam\xc5\xa1ar, vklju\xc4\x8dno z iranskimi naftnimi polji. Del ira\xc5\xa1kih sil se je pomaknil na sever dr\xc5\xbeave, da bi \xc5\xa1\xc4\x8ditil Irak pred morebitnim iranskim protinapadom._NEWLINE_Iransko vojno letalstvo je dan po ira\xc5\xa1ki invaziji za\xc4\x8delo z napadi na letalske baze v okolici Bagdada in Mosula, kar je prepolovilo operativno sposobnost ira\xc5\xa1kega letalstva, tar\xc4\x8da pa so bili tudi napredujo\xc4\x8di ira\xc5\xa1ki oklepni konvoji, naftne rafinerije in infrastruktura. To je oslabilo ira\xc5\xa1ko voja\xc5\xa1ko in gospodarsko mo\xc4\x8d in Irancem omogo\xc4\x8dilo nekoliko ve\xc4\x8d \xc4\x8dasa za pripravo na ira\xc5\xa1ko ofenzivo, vendar je niso bili spodobni zaustaviti, saj je bila koordinacija med voja\xc5\xa1kimi enotami slaba. V nadaljevanju je iransko letalstvo napadlo tudi ira\xc5\xa1ki jedrski reaktor Osirak v bli\xc5\xbeini Bagdada, vendar zaradi strahu pred morebitno kontaminacijo ni po\xc5\xa1kodovalo reaktorske zgradbe. Ira\xc5\xa1ko napredovanje je bilo sprva hitro, saj se iranske sile \xc5\xa1e niso popolnoma organizirale, pa tudi kasneje sta iranska vojska in Revolucionarna garda nekaj \xc4\x8dasa delovali lo\xc4\x8deno druga od druge._NEWLINE_Marca 1981 pa so iranske sile za\xc4\x8dele z mo\xc4\x8dnim odporom, zato se je ira\xc5\xa1ko napredovanje upo\xc4\x8dasnilo.  Kljub temu se ira\xc5\xa1ko napredovanje ni ustavilo in v mesecu po za\xc4\x8detku invazije je Irak zasedel mesto Horam\xc5\xa1ar; osvojitev \xc5\xa1e dveh ve\xc4\x8djih mest pa je spodletela. V nasprotju z ira\xc5\xa1kimi predvidevanji se je v boj vklju\xc4\x8dilo veliko \xc5\xa1tevilo iranskih prostovoljcev, predanih ideologiji islamske revolucije. V aprilu je iransko voja\xc5\xa1ko letalstvo napadlo ira\xc5\xa1ko letalsko bazo H-3 na zahodu Iraka, s \xc4\x8dimer je uni\xc4\x8dilo 50 ira\xc5\xa1kih letal. To je bila tudi zadnja ve\xc4\x8dja operacija iranskega vojnega letalstva v Iraku, saj zaradi sankcij in politi\xc4\x8dnih \xc4\x8distk ni bilo ve\xc4\x8d sposobno izvajati ve\xc4\x8djih operacij. _NEWLINE_Dne 7.6.1981 so Izraelci izkoristili zmedo in iz zraka z dvema letaloma F-16 napadli Osirak in ga popolnoma uni\xc4\x8dili. Izrael je ta napad opravi\xc4\x8dil z razlago, da je treba razvoj ira\xc5\xa1kega vojnega nuklearnega programa zatreti v kali in predstavili svoj dvom, da bi reaktor res lahko slu\xc5\xbeil le civilnim namenom. To vpra\xc5\xa1anje je do danes ostalo nere\xc5\xa1eno. _NEWLINE_Frontna linija se nato kak\xc5\xa1no leto ni spremenila, iranske sile pa so spomladi 1982 pre\xc5\xa1le v ofenzivo in za\xc4\x8dele osvobajati okupirano ozemlje. Po osvoboditvi Horam\xc5\xa1arja je Sadam Husein prvi\xc4\x8d za\xc4\x8del razmi\xc5\xa1ljati o na\xc4\x8dinih za kon\xc4\x8danje vojne, vendar Homeini ni \xc5\xbeelel sprejeti ponujenih pogojev, saj je Irak \xc5\xa1e vedno dr\xc5\xbeal sporno ozemlje v Iranu. Zaradi bojazni, da bo Irak preve\xc4\x8d popustil, so zahodne dr\xc5\xbeave (predvsem ZDA) okrepile pomo\xc4\x8d Iraku, precej pomo\xc4\x8di pa so nudile tudi zalivske monarhije, ki so se bale \xc5\xa1irjenja islamske revolucije. Sovjetska zveza je Iraku poslala ve\xc4\x8djo koli\xc4\x8dino oro\xc5\xbeja in tankov, kar je ponovno okrepilo mo\xc4\x8d ira\xc5\xa1kih sil._NEWLINE_Iranske sile so napredovale proti jugu Iraka, vendar so tam naletele na dobro utrjene ira\xc5\xa1ke obrambne polo\xc5\xbeaje in utrpele velike izgube. Iranski poskusi preboja ira\xc5\xa1kih obrambnih linij so se nadaljevali tudi leta 1983, saj je Iran posku\xc5\xa1al zasesti omejena podro\xc4\x8dja v Iraku, kar bi potem lahko uporabil za bolj\xc5\xa1e pogajalsko izhodi\xc5\xa1\xc4\x8de. Iranskim silam je za\xc4\x8delo primanjkovati streliva, pa tudi zra\xc4\x8dna podpora je zastala zaradi pomanjkanja rezervnih delov za letala in helikopterje, kar je bilo pogubno za veliko \xc5\xa1tevilo Irancev. Vseeno se Iran ni predal._NEWLINE_V letih 1984-1987 je vojna pre\xc5\xa1la v fazo iz\xc4\x8drpavanja. Irak je ve\xc4\x8dino razpolo\xc5\xbeljivih sil uporabil za zadr\xc5\xbeevanje iranskega napredovanja. Iranske sile so pri napredovanju utrpele ogromne izgube, saj ve\xc4\x8dinoma niso imele oklepne in zra\xc4\x8dne podpore. V letu 1984 je Irak prvi\xc4\x8d uporabil tudi kemijsko oro\xc5\xbeje. Edina ve\xc4\x8dja ofenziva Irana se je zgodila marca 1985 pri Basri, ki pa ni prinesla napredka. Februarja 1986 je iranskim silam uspelo zasesti ira\xc5\xa1ko pristani\xc5\xa1\xc4\x8de Al Faw, ki je bilo pomembno pristani\xc5\xa1\xc4\x8de za tankerje, uspelo pa jim je zasesti tudi bogato ira\xc5\xa1ko naftno polje Majnun. V januarju 1987 so se iranske sile pribli\xc5\xbeale Basri na 12 km, vendar so se bile kljub bolj\xc5\xa1i taktiki \xc4\x8dez mesec dni primorane umakniti, zato je napredovanje na jugu zastalo. Iran je skupaj s Kurdi za\xc4\x8del operacije na severu Iraka, ki so bile usmerjene proti mestu Kirkuk. _NEWLINE_V letu 1984 \xc4\x8dasu je pri\xc5\xa1lo tudi do t. i. mestne vojne. Irak je zaradi nadaljevanja iranske ofenzive sistemati\xc4\x8dno bombardiral iranska mesta in povzro\xc4\x8dil \xc5\xa1tevilne civilne \xc5\xbertve, Iran pa je v povra\xc4\x8dilo izvajal omejene napade na ira\xc5\xa1ka mesta, saj za kaj ve\xc4\x8d ni imel sredstev. Ti napadi so se nadaljevali do konca vojne._NEWLINE_V istem \xc4\x8dasu sta obe strani za\xc4\x8deli tudi z napadi na tankerje in trgovske ladje, ki so pre\xc4\x8drpavali nafto v ira\xc5\xa1kih in iranskih pristani\xc5\xa1\xc4\x8dih, v katerih je bilo po\xc5\xa1kodovanih preko 500 plovil. Sovjetska zveza in ZDA sta zato uvedli voja\xc5\xa1ko spremstvo za tankerje v Perzijskem zalivu, kasneje se jima je pridru\xc5\xbeilo ve\xc4\x8d zahodnih dr\xc5\xbeav. Maja 1987 je ira\xc5\xa1ko letalo napadlo ameri\xc5\xa1ko fregato USS Stark, pri \xc4\x8demer je bilo ubitih 37 mornarjev. Washington je namesto sankcij proti Iraku obto\xc5\xbeil Iran za stopnjevanje vojne in v Perzijski zaliv napotil \xc5\xa1e ve\xc4\x8d ladij, ameri\xc5\xa1ka mornarica pa je Iraku za\xc4\x8dela posredovati obve\xc5\xa1\xc4\x8devalne podatke o polo\xc5\xbeaju iranskih sil. Iran se je izogibal direktnim spopadom z ameri\xc5\xa1ko mornarico, je pa za\xc4\x8del preiskovati tovorne ladje, izvajal napade s hitrimi patruljnimi \xc4\x8dolni in polo\xc5\xbeil mine na ve\xc4\x8d mestih v zalivu. Aprila 1988 je ameri\xc5\xa1ka fregata USS Samuel B. Roberts naletela na iransko podvodno mino. V povra\xc4\x8dilo so ZDA za\xc4\x8dele operacijo Praying Mantis v kateri so uni\xc4\x8dili dve iranski naftni polji in ve\xc4\x8d ladij. _NEWLINE_Spomladi 1988 je Irak spro\xc5\xbeil obse\xc5\xbeno ofenzivo na jugu dr\xc5\xbeave, s katero je ponovno osvojil Al Faw in ponovno zasedel iranska obmejna mesta. V tem \xc4\x8dasu so bile iranske sile \xc5\xbee mo\xc4\x8dno iz\xc4\x8drpane tako moralno, kot tudi po tehni\xc4\x8dni plati. Husein je Iranu zagrozil z uporabo kemijskega oro\xc5\xbeja tudi nad mesti v notranjosti Irana. Ker mednarodna skupnost ni naredila ni\xc4\x8desar, da bi ustavila Irak, so Iranci v strahu pred napadi za\xc4\x8deli mno\xc5\xbei\xc4\x8dno zapu\xc5\xa1\xc4\x8dati ve\xc4\x8dja mesta. _NEWLINE_V juliju 1988 je ameri\xc5\xa1ka kri\xc5\xbearka USS Vincennes sestrelila potni\xc5\xa1ko letalo Iran Air 655, pri \xc4\x8demer je umrlo vseh 290 ljudi na krovu. Ker mednarodna skupnost tega incidenta ni obsodila, je iransko vodstvo za\xc4\x8delo domnevati, da bodo ZDA skupaj z Irakom za\xc4\x8dele s totalno vojno proti Iranu._NEWLINE_Varnostni svet OZN je avgusta 1988 z resolucijo zahteval prenehanje spopadov in umik obeh strani na predvojno mejo med dr\xc5\xbeavama, ki jo je Irak sprejel takoj. Iran je \xc5\xa1e nekaj \xc4\x8dasa vztrajal pri nadaljevanju bojev, vendar sta iz\xc4\x8drpanost iranskih sil in gro\xc5\xbenja z napadom iransko vodstvo prepri\xc4\x8dala v podpis premirja, ki je stopilo v veljavo 20. avgusta. _NEWLINE_Po koncu vojne je Irak za\xc4\x8del z napadi na Kurde na severu dr\xc5\xbeave, pri \xc4\x8demer je uporabil vsa sredstva, tudi kemijsko oro\xc5\xbeje. Pri tem je umrlo okrog 50000 Kurdov.\n_START_SECTION_\nKonec vojne\n_START_PARAGRAPH_\nVojna je trajala kar 8 let in se je kon\xc4\x8dala s premirjem. Obe dr\xc5\xbeavi sta bili mo\xc4\x8dno iz\xc4\x8drpani. Skupaj je umrlo pribli\xc5\xbeno 1 000 000 ljudi na iranski strani in med 250 000 in 500 000 na ira\xc5\xa1ki strani. Zaradi padajo\xc4\x8dega izvoza nafte sta nazadovali ekonomiji obeh dr\xc5\xbeav, iranska naftna industrija si \xc5\xa1e do danes ni popolnoma opomogla. Irak je po vojni postal regionalna velesila, vendar si je tekom vojne pri svojih prej\xc5\xa1njih podpornikih nakopal tudi \xc5\xa1tevilne dolgove, kar je tudi privedlo do ira\xc5\xa1kega napada na Kuvajt 2. avgusta 1990. V vojni je Irak razvil sistem fiksnih obrambnih linij, ki so bile u\xc4\x8dinkovite pri boju s slabo oboro\xc5\xbeenimi iranskimi vojaki in prostovoljci, vendar se ni obnesel proti tehnolo\xc5\xa1ko mo\xc4\x8dnej\xc5\xa1im koalicijskim silam med drugo zalivsko vojno \xc4\x8dez nekaj let._NEWLINE_Meje so ostale nespremenjene, napetosti med dr\xc5\xbeavama pa so ostale vse do za\xc4\x8detka druge zalivske vojne v letu 1991. Tudi po koncu spopadov so ira\xc5\xa1ke sile \xc5\xa1e vedno zasedale slabih 8000 km\xc2\xb2 v Iranu, umik pa pogojevale s popolnim nadzorom nad reko \xc5\xa0at al-Arab. Iran je v povra\xc4\x8dilo izvedel pomorsko blokado Iraka in zadr\xc5\xbeal ve\xc4\x8d kot 70000 ira\xc5\xa1kih vojnih ujetnikov._NEWLINE_Med drugo zalivsko vojno se je Husein zbal mo\xc5\xbenega sodelovanja Irana v mednarodni koaliciji, zato je umaknil svoje sile iz Irana in Iranu priznal suverenost nad vzhodnim delom \xc5\xa0at al-Araba, kar pred desetletjem zanj ni bilo sprejemljivo. S tem sta dr\xc5\xbeavi ponovno vzpostavili diplomatske odnose, manj\xc5\xa1i spopadi in incidenti pa so se dogajali vse do padca Huseina v letu 2003._NEWLINE_Zgodovinarji \xc5\xa1e danes nimajo enotnega mnenja o zmagovalcu te vojne. Nekateri menijo, da je zmagal Irak, ki je proti koncu vojne uspel izni\xc4\x8diti napredek Irana, spet drugi pa trdijo, da je zmagovalec Iran, ker je uspel s svojega teritorija izriniti mo\xc4\x8dnej\xc5\xa1e in bolje opremljene ira\xc5\xa1ke sile."